Pligten til at begrunde en afgørelse, der indeholder et klagepunkt, har til formål dels at give afgørelsens adressat oplysninger, der er tilstrækkelige til at fastslå, om afgørelsen er korrekt, dels at muliggøre en domstolskontrol. Hvad angår afgørelser truffet af en udvælgelseskomite må denne forpligtelse dog afvejes med hensynet til en overholdelse af princippet om den fortrolige karakter af udvælgelseskomitéens arbejde i medfør af artikel 6 i bilag III til tjenestemandsvedtægten. Dette princip om fortrolighed har til formål at sikre udvælgelseskomitéernes uafhængighed og objektivitet i arbejdet ved at beskytte dem mod enhver udefra kommende indblanding eller pression, det være sig fra Fællesskabets administration selv, fra de pågældende ansøgere eller fra tredjepart. Dette fortrolighedsprincip er således både til hinder for, at der videregives oplysninger om de enkelte komitémedlemmers stillingtagen, og for, at der afsløres forhold, der angår en vurdering af de enkelte ansøgere eller en sammenligning af disse.

I forbindelse med kravet om, at en udvælgelseskomites afgørelser skal begrundes, må der herefter tages hensyn til karakteren af det pågældende arbejde, der i almindelighed består af mindst to adskilte stadier, nemlig for det første vurderingen af ansøgningerne for at udskille de ansøgere, der skal gives adgang til udvælgelsesprøven, og for det andet vurderingen af ansøgernes egnethed til at beklæde den stilling, der skal besættes, med henblik på at opstille en liste over egnede ansøgere. Det andet stadium af udvælgelseskomitéens arbejde er først og fremmest af sammenlignende karakter og er af denne grund omgærdet med den fortrolighed, der er forbundet med en udvælgelseskomites arbejde. De bedømmelseskriterier, som udvælgelseskomiteen fastlægger forud for prøverne, er en uadskillelig del af de sammenlignende bedømmelser, som komitéen foretager af de forskellige ansøgeres kvalifikationer. Disse kriterier er derfor på samme måde som komitéens bedømmelser omfattet af princippet om den fortrolige karakter af udvælgelseskomitéens arbejde. Udvælgelseskomitéens sammenlignende bedømmelse afspejles i de karakterer, som komitéen giver ansøgerne. Når henses til den fortrolighed, der bør være forbundet med udvælgelseskomitéens arbejde, udgør en meddelelse om de karakterer, der er opnået for de forskellige prøver, en tilstrækkelig begrundelse for komitéens afgørelser, idet denne ikke er forpligtet til nærmere at angive, hvilke af ansøgernes svar der er fundet utilstrækkelige, eller til at forklare, hvorfor disse svar er anset for utilstrækkelige.

(jf. præmis 43-50 og 52)

Henvisning til: Domstolen, 14. juni 1972, sag 44/71, Marcato mod Kommissionen, Sml. 1972, s. 105, org.ref.: Rec. s. 427, præmis 19 og 20; Domstolen, 15. marts 1973, sag 37/72, Marcato mod Kommissionen, Sml. s. 361, præmis 18 og 19; Domstolen, 4. december 1975, sag 31/75, Costacurtamod Kommissionen, Sml. s. 1563, præmis 10 og 11; Domstolen, 28. februar 1980, sag 89/79, Bonu mod Rådet, Sml. s. 553, præmis 5; Domstolen, 26. november 1981, sag 195/80, Michel mod Parlamentet, Sml. s. 2861, præmis 22; Domstolen, 4. juli 1996, sag C-254/95 P, Parlamentet mod Innamorati, Sml. I, s. 3423, præmis 24-26, 28-30 og 31; Retten, 14. juli 1995, sag T-291/94, Pimley-Smith mod Kommissionen, Sml.Pers. IA, s. 209, og II, s. 637, præmis 63 og 64.